钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕一》〈文明元年四月十三日〉唐·制集
## 钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕一》〈文明元年四月十三日〉唐·制集

敕：“建立州县，列竖官司，所以导俗宣风，惩奸息暴。顷
以承平既久，中外晏安，人怀弛慢之心，官无警觉之
意，遂使颍宋二川，屡奏乱常之党，荆并两府，频言构
逆之徒。发露。虽复数州包藏，犹虑未绝。此等祆衅，寻
自伏诛，旬日之间，惊害良善。诚按察宽纵，禁止不明，
或使无辜，陷于非命。兴言及此，深用恻隐。自今以后”，
在州县官寮，各宜用心检校。或惰于农业，专事末游；
或妄说祅讹，潜怀聚结；或弃其井邑，逋窜外州；或自
衒医工，诱惑愚昧。诸如此色，触类旁求，咸须防纠，勿
许藏匿。又属当首夏，务在田蚕，虽则各解趋时，亦资
官府敦劝。若能肃清所部，人无犯法，田畴垦辟，家有
馀粮。所由官人，宜加考第，功状尢异者别加外擢。若
为政苛滥，户口流移，盗发罕能自擒，逆谋为外境所
告，轻者年终贬考，甚者非时解替。御史及台郎出使，
审加访察，各以状闻。宜宣诸州，各令所在知悉。